b'\n_START_ARTICLE_\nLorica squamata\n_START_PARAGRAPH_\nLorica squamata, \xc5\xbevynin\xc4\x97 lorika \xe2\x80\x93 rom\xc4\x97n\xc5\xb3 \xc5\xbevyniniai \xc5\xa1arvai, naudoti Romos respublikos laikais ir v\xc4\x97liau. Buvo gaminami prisiuvant ma\xc5\xbeus metalinius \xc5\xbevynus ant audeklo pagrindo. Tokius \xc5\xa1arvus paprastai vilk\xc4\x97davo signiferiai, muzikantai, centurionai, kavaleristai ir p\xc4\x97stininkai auksiliarijai. Naudodavo juos ir reguliarieji legionieriai. \xc5\xbdvyninio \xc5\xa1arvo palaidin\xc4\x97 b\xc5\xabdavo tokio paties pavidalo kaip ir grandiniai \xc5\xa1arvai lorica hamata, iki pus\xc4\x97s \xc5\xa1laun\xc5\xb3, pe\xc4\x8dius dengdavo pelerinos pavidalo antras sluoksnis._NEWLINE_\xc5\xa0arv\xc5\xb3 \xc5\xbevynai (lot. squamae) b\xc5\xabdavo gele\xc5\xbeiniai arba bronziniai, nors kartais tuose pa\xc4\x8diuose \xc5\xa1arvuose naudodavo pakaitomis abiej\xc5\xb3 metal\xc5\xb3 \xc5\xbevynus. Kartais \xc5\xbevynus alavuodavo. Viename aptiktame \xc5\xa1arv\xc5\xb3 fragmente bronziniai \xc5\xbevynai yra pakaitomis alavuoti ir nealavuoti. \xc5\xbdvynai paprastai nelabai stori, manoma, kad j\xc5\xb3 storis paprastai svyruodavo nuo 0,50 iki 0,80 mm. Kadangi \xc5\xbevynai persikloja su kaimynais, bendras j\xc5\xb3 storis susidaro nema\xc5\xbeas. \xc5\xbdvyn\xc5\xb3 dydis \xc4\xafvairavo: buvo \xc5\xbevyn\xc5\xb3, kuri\xc5\xb3 matmenys buvo 6,3 mm plotis ir 9 mm auk\xc5\xa1tis ir buvo \xc5\xbevyn\xc5\xb3, kurio matmenys buvo 5 cm plotis ir 8 cm. Da\xc5\xbeniausi \xc5\xbevyn\xc5\xb3 matmenys buvo 1,3 \xc3\x97 2,5 cm._NEWLINE_Daugelio \xc5\xbevyn\xc5\xb3 apatiniai kra\xc5\xa1tai buvo u\xc5\xbeapvalinti, nors \xc5\xa1arv\xc5\xb3 \xc5\xbevynai apa\xc4\x8dioje b\xc5\xabdavo tiek su smaigaliu, tiek su plok\xc5\xa1\xc4\x8dia apa\xc4\x8dia. \xc5\xbdvynai b\xc5\xabdavo plok\xc5\xa1ti, kartais \xc5\xa1iek tiek i\xc5\xa1gaubti laukan ar su i\xc5\xa1ilgine briauna. Paprastai visi palaidin\xc4\x97s \xc5\xbevynai b\xc5\xabdavo vieno dyd\xc5\xbeio, ta\xc4\x8diau skirting\xc5\xb3 palaidini\xc5\xb3 jie gal\xc4\x97jo reik\xc5\xa1mingai skirtis._NEWLINE_\xc5\xbdvynus sutvirtindavo viela ar suri\xc5\xa1davo vien\xc4\x85 su kitu, kad sudaryt\xc5\xb3 \xc5\xbevyn\xc5\xb3 juostas, kurias jau si\xc5\xabdavo ar prirai\xc5\xa1iodavo ant pagrindo. Tod\xc4\x97l kiekvienas \xc5\xbevynas tur\xc4\x97davo nuo 4 iki 12 skyli\xc5\xb3: \xc5\xa1onuose po por\xc4\x85 skyli\xc5\xb3 sujungti su gretimais \xc5\xbevynais ir ir kelios skyl\xc4\x97s vir\xc5\xa1utiniame kra\xc5\xa1te tvirtinti prie pagrindo. Kartais skyli\xc5\xb3 b\xc5\xabdavo ir apatiniame kra\xc5\xa1te, kad kas papildomai pritvirtinti \xc5\xbevynus prie pagrindo ar vienas su kitu._NEWLINE_Gali b\xc5\xabti, kad palaidin\xc4\x97 gal\xc4\x97jo b\xc5\xabti atsegama nugaros pus\xc4\x97je ar ties vienu \xc5\xa1onu, kad b\xc5\xabt\xc5\xb3 galima lengviau u\xc5\xbesivilkti. U\xc5\xbesegamoji vieta buvo paprastai suri\xc5\xa1ama rai\xc5\xa1teliais._NEWLINE_Iki \xc5\xa1iol n\xc4\x97ra rad\xc4\x99 sveikos \xc5\xbevynin\xc4\x97s lorikos. O fragment\xc5\xb3 yra rasta keletas, pavieniai \xc5\xbevynai randami da\xc5\xbenai._NEWLINE_\xc5\xa0arv\xc5\xb3 tipas, kuriuos sudaro metalin\xc4\x97s plok\xc5\xa1tel\xc4\x97s, suri\xc5\xa1tos viena su kita ir tam nereikia audeklinio pagrindo, vadinamas lameliniais \xc5\xa1arvais.'